Fase 3-beurtkrag nou SA se voorlandKendal-kragstasie (Foto: Eskom) Eskom sit tans met ŉ algehele kapasiteitstekort van 17 114 MW op sy kragnetwerk. Dít laat 29 113 MW om aan die vraag – wat teen Maandagaand sowat 31 000 MW sal wees – te voldoen. Weens verkeie probleme, waaronder lekkasies by turbines, is ŉ verdere 6 000 MW ook in die gedrang – en 29% hiervan word boonop as ŉ hoë risiko geklassifiseer. André de Ruyter, Eskom se uitvoerende hoof, het Maandag tydens ’n nuuskonferensie bevestig dat fase 3-beurtkrag inderdaad tot Woensdag ingestel sal word om dié gaping in kapasiteit te vul. Volgens De Ruyter is daar genoeg kapasiteit om gedurende die dag aan verbruikers se elektrisiteitsbehoeftes te voldoen, maar sluip die probleem saans tydens spitstye (17:00 tot 22:00) in. Hy sê Eskom besef die groot huishoudelike uitdagings wat beurtkrag gedurende dié tyd veroorsaak, maar dat oggend- en sake-ure “minstens nie ontwrig word nie”. Volgens Jan Oberholzer, Eskom se bedryfshoof, sal daar Maandagaand ŉ kapasiteitstekort van 4 000 MW wees. Rhulani Mathebula, algemene bestuurder van opwekking by Eskom, sê energiereserwes lyk wel goed, maar dat onbeplande en onvoorsiene verliese aan opwekkingskapasiteit reg oor die netwerk die grootste probleem bly. Hy sê die energieverskaffer is daarop toegespits om te verseker dat wanneer foutiewe opwekkingseenhede herstel is en weer aan die stelsel gekoppel word, die proses vlot verloop. Sommige probleme met opwekkingseenhede vereis egter dat die hele eenheid afgeskakel moet word om herstel- of instandhoudingswerk te doen. Korrupsie blyk ook ŉ voortslepende probleem te wees. News24 het berig dat ŉ sindikaat – wat glo saam met Eskom-amptenare, polisiebeamptes en vervoermaatskappye werk – ŉ ontwerpflater uitbuit om miljoene rand se brandstof by Eskom se Kriel-kragsentrale in Mpumalanga te steel. De Ruyter het dit Maandag bevestig. Hy het ook opnuut benadruk dat die kans op ŉ nasionale ineenstorting van die kragnetwerk skraal is. “Ons het gebeurlikheidsplanne in plek sou so iets gebeur. Ons kan die versekering gee dat ŉ nasionale ineenstoring onwaarskynlik is en dat ons in staat sal wees om te herstel.” Volgens De Ruyter is beurtkrag ŉ balanseertoertjie wat kompromieë vereis. “As ons alles uit die netwerk moes onttrek wat nodig is vir instandhoudingswerk, sou daar baie meer beurtkrag wees.”